贈白龍洞劉道人歌  其二
作者：張伯端
朝代：宋

paragraphs: 却成恩愛轉牽纏。
及乎精竭身枯朽，誰解教君暫駐延。
暫駐延，既無計，不免將身歸水逝。
但看古往聖賢人，幾箇解留身在世。
身在世，也有方，祗爲時人沒度量。
競向山中尋草木，伏鉛制汞點丹陽。
點丹陽，事迥別，須向坎中求赤血。
捉來離位制陰精，配合調和有時節。
時節正，用媒人，金公姹女結親姻。
金公偏好騎白虎，姹女常駕赤龍身。
虎來靜坐秋山裏，龍向碧潭奮身起。
兩獸相逢戰一場，波浪奔騰如鼎沸。
黄婆丁老助威靈，撼動乾坤走神鬼。
須臾戰罷雲雨收，種箇玄珠在泥底。
從此根芽漸長成，隨時灌溉抱真精。
十月脫胎吞入口，不覺凡身已有靈。
此箇事，世間稀，不是等閒人得知。
夙世若無仙骨分，容易如何得遇之。
得遇之，宜便煉，都緣光景急如箭。
要取魚時須結罾，莫待臨淵空歎羨。
聞君知藥已多年，何不收心煉汞鉛。
休教燭被風吹滅，六道輪迴莫怨天。
近來世上人多詐，盡著布衣稱道者。
問他金木是何般，噤口無言如害啞。
却去伏氣與休糧，別有門庭道路長。
君不見破迷歌裏說，太乙含真法最良。
莫怪言辭多狂劣，只教時人難鑒別。
惟君心與我心同，方敢傾懷向君說。